Lesen 3
Yu Ting Ol Gutpela Nius i Kam Long God?
1. Husat i kamapim ol tok bilong Baibel?
Dispela gutpela nius olsem ol manmeri bai stap oltaim long graun, i stap long Baibel. (Song 37:29) I gat 66 liklik buk long Baibel. Na God i yusim 40 bilipman long raitim ol dispela buk. Moses i raitim Buk Stat i go long Buk Lo inap 3,500 yia i go pinis. Aposel Jon i raitim laspela buk inap 1,900 yia i go pinis. Ol i raitim tingting bilong husat long Baibel? God i mekim wok long holi spirit bilong kamapim tingting bilong em long ol man i raitim Baibel. (2 Samuel 23:2) Ol i raitim tingting bilong God na i no bilong ol yet. Olsem na Jehova yet em i Man i kamapim ol tok i stap long Baibel.
2. Olsem wanem yumi ken save olsem tok bilong Baibel i tru?
Yumi save olsem Baibel i kam long God, long wanem, em i tokaut stret long ol samting bai kamap bihain. I no gat wanpela man inap mekim olsem. (Josua 23:14) God i Gat Olgeta Strong em wanpela tasol inap save long ol samting bai painim ol man long bihain.
Tru tumas, buk i kam long God i narapela kain buk tru. Ol i bin tilim planti bilion kopi bilong Baibel long planti handret tokples. Maski ol i bin raitim Baibel long bipo tru, ol tok bilong en i wanbel wantaim ol wok painimaut bilong saiens. Na tu, olgeta tok em dispela 40 man i bin raitim i no pait wantaim. * Na ol tok Baibel i mekim long pasin laikim, dispela kain tok i kam long God tasol—em God bilong pasin laikim. Tok bilong en i gat strong long senisim i stap bilong ol man i kamap gutpela moa. Ol dispela samting i kirapim planti milion man long bilip tru olsem Baibel em i Tok Bilong God.
3. Baibel i kamapim wanem ol tok?
Baibel i kamapim ol gutpela nius long ol samting God i tingting pinis long mekim bilong helpim ol man. Baibel i stori long olsem wanem man i bin lusim gutpela sindaun long ples Paradais long graun, na olsem wanem Paradais bai kamap gen long graun.
Baibel i gat ol lo, ol stiatok, na ol skultok. Na tu, Baibel i gat ol stori long pasin God i mekim long ol man. Ol dispela stori i helpim yumi long save long pasin bilong God. Olsem na Baibel i ken helpim yu long save long God. Baibel i stori tu long olsem wanem yu inap kamap pren bilong em.
4. Olsem wanem yu inap kliagut long tok bilong Baibel?
Dispela buklet bai helpim yu long kliagut long ol tok bilong Baibel; buklet i bihainim pasin bilong Jisas long skulim ol man. Em i kolim ol tok bilong Baibel na stori gut long “mining bilong ol Rait Holi.”
Ol gutpela nius i kam long God i winim tru ol narapela samting. Tasol sampela man i no laik harim, na sampela i les long en. No ken larim dispela i daunim yu. Bilong kisim laip oltaim, yu mas kisim save long God.
^ par. 7 Lukim buklet A Book for All People.
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn